વિપક્ષોનો આક્ષેપ છે કે, સરકાર આર્થિક નિષ્ફળતાઓ છુપાવવા સંવેદનશીલ મુદ્દાઓને શરણે જઈ રહી છે. ચૂંટણીના થોડા સમય પૂર્વે જ રામમંદિરનો મુદ્દો ગરમાયો છે યા ગરમ બનાવાયો છે. ૧૯૯૨ જેવી ઘટનાનાં પુનરાવર્તનની ચીમકી પણ અપાઈ છે. હવે અદાલતના નિર્ણયની રાહ જોવાની તૈયારી નથી. પુનઃ મંદિર મુદ્દાને ચૂંટણીનો મુખ્ય મુદ્દો બનાવી દેવાના પ્રયાસો શરૂ થયા છે. ૧૯૯૨ જેવી સ્થિતિ સર્જાય તે દેશ માટે નુકસાનકર્તા નીવડી શકે તેમ છે. ભાજપ જ નહીં પણ તમામ પક્ષો હવે નરમ હિંદુત્વના માર્ગે જઈ રહ્યા છે. કોઈ મંદિરમાં જાય છે, કોઈ ૧૫૫ ફૂટની રામની મૂર્તિ બનાવવાનું કહે છે, કોઈ ભવ્ય વિષ્ણુમંદિર બનાવવાનું કહે છે તો કોઈ દુર્ગામહોત્સવમાં ફંડ આપે છે. આમ રાજકારણમાં ધર્મને ભેળવવાની તીવ્ર સ્પર્ધા શરૂ થઈ છે. સરદારની પ્રતિમા સામે અન્ય નેતાઓની મોટી પ્રતિમાઓ મૂકવાના પણ ભણકારા સંભળાઈ રહ્યા છે, જે નવા વર્ષમાં દેખાવા માંડશે.